Италия (сонет)
В земята на сонетите сме ние:
сонети, музо, нека правим днес.
Хармоний чудни леят се из тие
поля, лазурен свод и миртов лес.
 
Италио, във твоя прах се крие
безсмъртен ек от стара римска чест,
в гьрдите твои сърце младо бие,
кат на девица при любовна вест.
 
В теб всичко трьпце, дища и пленява:
прахът мълви, морето синьо пей,
небето дъха страст, Везувий — лава.
 
Италио, цъфти и хубавей
със твойте мирти, Лаури и песни,
изкуства, гробове, вълни небесни!

Стихотворения на Иван Вазов